El Col·legi Major Rector Peset dedica una exposició a l’escena cultural valenciana dels anys noranta

## El Col·legi Major Rector Peset dedica una exposició a l’escena cultural valenciana dels anys noranta

Cartell de l'exposició

El Col·legi Major Rector Peset de la Universitat de València inaugura el dijous 6 de febrer l'exposició ‘Desmemòria subterrània. Art, música i *descaro* a la València dels 90’, una mostra eclèctica que arreplega objectes, cartells, revistes, fanzines, entrades de concerts i tota memorabilia relacionada amb una part de l'escena cultural alternativa que es va desenvolupar a la ciutat durant els anys 90 del segle passat. Serà inaugurada a les 19 hores per Ester Alba Pagan, vicerectora de Cultura i Societat de la Universitat de València, Carles Xavier López Benedí, director del Col·legi Major Rector Peset i els comissaris de l'exposició Marisa Giménez, Oscar Mora i Fernando García del Real.

L'exposició, que es podrà vore fins el 4 de maig, ha sigut comissariada per Marisa Giménez (gestora cultural i comissària), Óscar Mora (artista multidisciplinari i músic) i Fernando García del Real (artista plàstic, dissenyador i músic), amb la col·laboració de Quique García Aranda i Teté Amat així com de Juan Araque en la producció audiovisual. L’exposició està produïda pel Col·legi Major Rector Peset i el Vicerectorat de Cultura i Societat de la Universitat de València, amb el suport de Caixa Popular.

La mostra no pretén ser un compendi exhaustiu de tot l’esdevingut en allò culturalment alternatiu a València durant eixos anys, però sí un reflex de l'esclat de talent i llibertat creativa que es va respirar en alguns ambients de la ciutat: els grups musicals (entre molts altres els Max Malos, Las Máquinas, Fitzcarraldo, Los Magnéticos, Los Mocetones, els Ulan Bator Trio o Una Sonrisa Terrible), els bars i sales de concerts (com Gasolinera, La Marxa, Zepelin, Planta Baja, Café l'Espill o Arena i Garage Auditorium), els col·lectius culturals alternatius (com La Esfera Azul, El Purgatori o el Kasal Popular Flora), les performances i els festivals i esdeveniments (Memòria Industrial, Falla experimental, Fanzinerama, Performatori, Festival Agroerótic), les publicacions, els fanzines i els mitjans de comunicació allunyats del circuit comercial (Fancómic, Kovalsky Fly, Dirty Valencia, Fe, Radio Funny)...

En paraules dels comissaris, la mostra vol “documentar una part de l'escena cultural alternativa de la València dels anys 90 a través d'un treball de recopilació de material dels propis protagonistes del moment”. Destaquen també que s'han centrat en “projectes col·laboratius o col·lectius, que unixen diferents disciplines i que, encara que molt diferents, d'alguna manera estan tots relacionats entre si, com van ser els concerts de la Facultat de Belles Arts, germen de diversos grups musicals i de col·lectius artístics dels noranta”.

L'exposició s'acompanya d'un audiovisual en el qual s'arrepleguen els testimonis de més de 50 protagonistes d'aquells anys: músics, escriptors, periodistes, artistes plàstics, galeristes... Els seus records i anècdotes s'entrellacen amb fotografies i vídeos de la dècada, alguns d'ells mai abans mostrats en públic. Així mateix, es podran visualitzar les entrevistes completes en el canal de youtube del CMRPeset.

Segons els organitzadors de la mostra, amb este testimoni audiovisual s'ha pretés “comptar amb el relat en primera persona d'alguns dels protagonistes d'aquells esdeveniments, abans que quede difuminat pel temps o la desmemòria”. L'exposició i l'audiovisual es complementen amb un catàleg amb més d'una dotzena de textos (firmats, entre altres, per Dani Cardona, Eduardo Guillot, Manuel Olías, Eva Vizcarra, Natalia de Ancos, Luis Ángel Abad, Salva Alemany o Lucas Soler), nombroses fotografies i diverses il·lustracions inèdites fetes per a l'ocasió, i que serà presentat en les pròximes setmanes.

Els comissaris de la mostra destaquen que l'exposició, el catàleg i el documental “són l'aportació que ens hem proposat deixar sobre la dècada de fi de segle a València, i que esperem que s'engrandisca en els pròxims anys perquè aquesta escena no quede oblidada, solapada amb el temps per la cultura oficial, la ruta del *bakalao* o per interpretacions alienes a aquells esdeveniments. Sabem que no estan tots els que van ser, però sí que van ser importants tots els que estan en esta ‘Desmemòria subterrània. Art, música i *descaro* a la València dels 90’.

Arxivat en:
Col·legi Major Rector Peset
, Exposicions

## Altres Notícies

La Universitat presenta a La Nau la major retrospectiva sobre l'artista i cantant Miguel de Molina

La Universitat de València presenta una exposició sobre la bellesa i utilitat que amaguen les “males herbes”

L’exposició ‘¡Viva el Arroz! Gutiérrez visita València’ recull l’obra de K-Hito al Col·legi Major Rector Peset

Cercar

## Cerca avançada

Tipus
Cultura - Altres activitatsCultura - CinemaCultura - Congressos i jornadesCultura - Conferències i debatsCultura - ExposicionsCultura - LletresCultura - MúsicaCultura - PatrimoniCultura - Premis i convocatòriesCultura - Arts escèniquesEsportsEstudisInstitucionalRecercaCultura - Universitat-Societat

---

Formats
EntrevistaOpinióReportatge

Per data (format: dd/mm/aaaa)
Del
Al

S'ha d'omplir els dos camps

Cercar
Cercar